én svale gjør ingen sommer
Store norske leksikon,Ordforklaringer,Uttrykk og ordtak
Én svale gjør ingen sommer er et ordtak som betyr at et enslig eksempel ikke kan tillegges avgjørende vekt. Formuleringen er kjent fra Aristoteles’ hovedverk om etikk, Den nikomakiske etikk. Der står det «én svale gjør ingen vår». Uttrykket brukes vekselsvis med sommer eller vår på mange europeiske språk.
Det finnes også en gammel fabel som forteller om en ung ødeland som hadde sløst bort alt han eide unntatt klærne på kroppen. Da han en varm vinterdag ser en svale, selger han også kappen sin i den tro at det er blitt vår. Når frosten deretter kommer tilbake, og den frosne mannen finner svalen omkommet av kulde, klandrer han den for deres ulykke.Det er usikkert hvorvidt fabelen er kommet til etter Aristoteles’ bruk, eller om det også var et ordtak før hans tid. Les mer i Store norske leksikon Aristoteles Æsop Litteratur Bywater, J. (red.) (1894). Aristotle's Ethica Nicomachea (1098a, l. 18). Clarendon Press.